Korszerű módon, SMS-ben reklámozza Lázár honlapját a Fidesz
Lejárt a postai levelezőlapok és táviratok ideje.
„Olyannyira megérkezett a XXI. század Lázár János kampányába, hogy telefonon hívogatják a vásárhelyieket, hogy nézzék meg a weboldalát” – mondta a Magyar Narancsnak Márki-Zay Péter, aki az ellenzéki pártok polgármester-jelöltje a jövő heti időközi választáson.

Tíz napja írta meg Lázár-rajongó kollégánk, Molnár Zoltán, hogy a választásokhoz közeledve elindult Hódmezővásárhely atyjának honlapja, a lazarjanos.hu, ahol még valóságshow-sorozatot is nézegethet, akit érdekel például, hogy hogyan táncol a miniszter.

Az Index némileg hitetlenkedve fogadta, hogy valóban telefonon hirdetnék a fideszes politikus internetes oldalát, ezért rákérdeztek nála. Megtudták: ez tényleg nem felel meg a valóságnak. Ugyanis nem telefonáltak, hanem

SMS-t küldtek, amelyben felhívják a figyelmet a honlapra.

Az üzeneteket azok kapták, akik megadták a számukat valamelyik fideszes rendezvényen.
lázár jános